Désiré Doué

**Désiré Nonka-Maho Doué** (lindur më 3 qershor 2005) është një futbollist profesionist francez i cili luan si mesfushor-sulmues ose anësor për klubin francez Paris Saint-Germain dhe kombëtaren franceze. Ai konsiderohet si një nga lojtarët më të talentuar në botë.

Doué e nisi karrierën e tij në Francë me Rennes, duke luajtur dy sezone si profesionist. Në vitin 2024, ai u transferua te PSG-ja për 50 milion €, duke fituar *tripletën* në sezonin e tij të parë.

Në nivel ndërkombëtar, Doué ka luajtur me disa ekipe moshash të Francës, duke fituar UEFA Kampionatin Evropian 2022 me ekipin nën-17. Në vitin 2024, ai fitoi medaljen e argjendë në Lojërat Olimpike Verore kurse në mars 2025 bëri debutimin e tij me ekipin e parë.

## Karriera me klube
### Rennes
Doué filloi të luaj futboll në akademinë e Rennes në moshën pesë vjeç në vitin 2011. Në vitin 2021 ai ishte pjesë e ekipit rezervë kurse në shkurt 2021 filloi të stërvitej me ekipin e parë. Më 14 prill 2022, ai firmosi kontratën e parë si profesionist deri në vitin 2024.

Më 7 gusht 2022, Doué bëri debutimin e tij si profesionist duke u aktivizuar në humbjen 1–0 kundër Lorient në Ligue 1. Ai shënoi golin e tij të parë në karrierë më 31 gusht në fitoren 3–1 kundër Brest, duke u bërë lojtari i parë i lindur në vitin 2005 që shënon në një nga pesë ligat kryesore të Evropës. Mē 6 tetor, Doué shënoi golin e fitores në suksesin 2–1 kundër Dynamo Kyiv në fazën e grupeve të UEFA Ligës së Evropës, duke regjistruar golin e tij të parë në kompeticionet evropiane. Me këtë gol ai u bë lojtari i më i ri francez që shënon në kompeticionet evropiane në moshën 17 vjeç, katër muaj e katër ditë. Më 9 tetor, ai shënoi në derbin Breton kundër Nantes më pak se 60 sekonda pasi kishte hyrë si zëvëndësues në minutën e 83të; Rennes fitoi 3–0. Më 2 nëntor, Doué rinovoi kontratën me klubin deri në vitin 2025.

[parapamje|upright|majtas|Doué me [Stade Rennais F.C.|Rennes më 20 gusht 2023.]]
Më 9 prill 2023, Doué u zëvëndësua në humbjen 3–1 kundër Lyonit vetëm 18 minuta pasi kishte hyrë si zëvëndësues. Në përfundim të ndeshjes, ai u kritikua nga trajneri Bruno Génésio, i cili në intervistën pas ndeshjes deklaroi: "Kjo nuk do të thotë që nuk kam besim te ai ose ai nuk do të bëjë karrierë të madhe, por disa gjëra duhet të kuptohen më herët." Doué e përfundoi sezonin 2022–23 me 34 ndeshje dhe 4 gola në të gjitha kompeticionet.

Më 1 tetor 2023, Doué shënoi golin e parë të sezonit 2023–24 në fitoren 3–1 kundër Nantes. Goli i tij i rradhës në kampionat erdhi në tjetër fitore 3–1, këtë herë kundër Clermont Foot 63 në transfertë. Ai regjistroi 31 ndeshje dhe 4 gola në Ligue 1 në sezonin e tij të dytë.

### Paris Saint-Germain
Më 17 gusht 2024, Doué u transferua te klubi tjetër i Ligue 1 Paris Saint-Germain për 50 milion € pa përfshirë bonuset. ai firmosi një kontratë pesë-vjeçare. Klubi francez mposhti konkurencën e Bayern München, të cilët gjithashtu kishin bërë një ofertë për lojtarin.

Doué bëri debutimin e tij me ekipin më 23 gusht në fitoren 6–0 kundër Montpellier në kampionat, duke u aktivizuar si zëvëndësues në pjesën e dytë. Më 18 shtator, ai debutoi në UEFA Ligën e Kampionëve në ndeshjen kundër Gironës në Parc des Princes. Goli i tij i parë në këtë kompeticion erdhi më 10 dhjetor në fitoren 3–0 kundër Red Bull Salzburgut.

Gjatë pjesës së dytë të sezonit, kontributi i Doué në ekip u rrit ndjeshëm, veçanërisht në Ligën e Kampionëve; ai shënoi dhe asistoi në fitoren 7–0 kundër Brest në ndeshjen e kthimit të raundit play-off të Ligës së Kampionëve. Në muajin mars, ai shënoi tre gola dhe dy asiste, duke u shpallur lojtari i muajit. Në raundin e 16-tave të Ligës së Kampionëve, ai shënoi penalltinë vendimtare kundër Liverpoolit në Anfield, duke kualifikuar ekipin në çerek-finale.

Më 5 prill, Doué shënoi golin e vetëm të ndeshjes kundër Angers, duke i siguruar klubit titullin e 13të kampion të Francës. Pesë ditë më pas, ai shënoi golin e barazimit në ndeshjen e parë çerek-finale kundër Aston Villës në shtëpi. PSG-ja fitoi 3–2 në ndeshjen e kthimit dhe u kualifikua në gjysëm-finale, aty ku Doué luajti si titullar në të dyja ndeshjet. PSG-ja mposhti Arsenalin me rezultatin e përgjithshëm 3–1 dhe u kualifikua në finalen e dytë në histori. Doué e mbylli kampionatin me gjashtë gola dhe tetë asiste në 31 ndeshje. Në kupë, ai shënoi katër gola dhe katër asiste, përfshirë dy asiste në finalen e fituar kundër ish klubit të tij Rennes. Ai u nderua me çmimin Lojtari i Ri i Sezonit i Ligue 1 si dhe u përfshi në Formacionin e Sezonit në rolin e anësorit të djathtë.

Më 31 maj 2025, Doué shënoi dy gola si dhe asistoi një tjetër në fitoren 5–0 kundër Interit në finalen e Ligës së Kampionëve, duke i dhënë klubit trofeun e parë në histori. Ai u bë lojtari më i ri që shënon dy gola në finale në moshën 19 vjeç dhe 362 ditë, duke thyer rekordin e portugezit Eusébio (20 vjeç e 97 ditë) të vendosur në vitin 1962. Ai gjithashtu u bë lojtari më i ri që asiston në finale, duke thyer rekordin e vendosur nga Jude Bellingham (20 vjeç e 338 ditë) sezonin e kaluar.

## Karriera ndërkombëtare
Doué ka luajtur mbi 30 ndeshje me ekipet e moshave të Francës. Ai ishte pjesë e ekipit nën-17 në Kampionatin Evropian 2022, aty ku Franca mposhti në finale Holandën për të fituar trofeun për herë të 3të në histori. Ai gjithashtu mori pjesë në fushatë kualifikuese të Kampionatit Evropian 2024 me ekipin nën-19. Më 13 tetor 2023, Doué bëri debutimin e tij me ekipin nën-21 në një ndeshje kundër Bosnje dhe Hercegovinës, duke u ndëshkuar dy herë me karton të verdhë.

Më 22 mars 2024, Doué shënoi një dygolësh në debutimin e tij me ekipin nën-23 në fitoren 3–2 në miqësoren kundër Bregut të Fildishtë. Ai u aktivizua në pesë ndeshje gjatë turnamentit të Lojërave Olimpike Verore 2024, aty ku Franca u mposht 5–3 në finale nga Spanja, duke marrë medaljen e argjendit.

Në mars 2025, Doué u ftua në kombëtaren e parë për ndeshjen çerek-finale të UEFA Ligës së Kombeve kundër Kroacisë; ai u aktivizua në minutën e 66të të ndeshjes në vend të Bradley Barcolas, me Francën që fitoi 2–0.

## Profili i lojtarit
Doué është një lojtar i shpejtë dhe energjik i cili mund të mbulojë disa pozicione në sulm. Përveç rolit të mesfushorit organizator, ai mund të luajë në të dyja krahët e sulmit si dhe merr pjesë në ndërtimin e aksioneve sulmuese të ekipit të tij. Ai dallohet për shpejtësinë, nxitimin, driblimet dhe gjuajtjet, të cilat e bëjnë atë një kundërshtar të rrezikshëm në sulm.

Përveç aftësive në sulm, Doué gjithashtu dallohet për kontributin në mbrojtje. Gjatë sezonit 2022–23, ai regjistroi mesatarisht tre ndërhyrje të sakta për ndeshje në Ligue 1. Ai ka marrë lëvdada nga disa trajnerë, analistë dhe futbollistë për aftësitë e tij, përfshirë nga veterani Nemanja Matić, i cili tha se Doué ka një potencial të madh.

Doué është krahasuar me brazilianin Neymar, i cili më parë ka luajtur me PSG-në. Këto krahasime nisën veçanërisht pas mbërritjes së tij në klub. Ai është cilësuar pasardhësi i Neymarit në klub për shkak të stilit të ngjashëm të lojës. Trajneri i ekipit Luis Enrique e ka vlerësuar Doué për "aftësitë teknike, fizikalitetin dhe personalitetin".

## Jeta personale
Doué ka lindur në Angers, Maine-et-Loire, nga një baba ivorian dhe mama franceze. Ai ka pasaportë ivoriane dhe franceze. Vëllai i tij Guéla Doué dhe kushurinjtë Yann Gboho dhe Marc-Olivier Doué janë gjithashtu futbollista profesionist.

Doué ka deklaruar se idhujt e tij në futboll janë Neymar dhe Lionel Messi.

## Statistikat e karrierës
### Klube
### Kombëtarja
## Trofe
### Klube
;Paris Saint-Germain
*Ligue 1: 2024–25
*Coupe de France: 2024–25
*Trophée des Champions: 2024
*UEFA Liga e Kampionëve: 2024–25

### Kombëtarja
;Franca U17
*Lojtari i Ri i Vitit i Ligue 1: 2024–25
*UNFP Ekipi i Vitit i Ligue 1: 2024–25
*Lojtari i Ri i Vitit i UEFA Ligës së Kampionëve: 2024–25
*Ekipi i Sezonit i UEFA Ligës së Kampionëve: 2024–25

;Urdhëra
*Kalorës i Urdhrit Kombëtar të Meritës: 2024

## Referime
## Lidhje të jashtme
*Profili te uebfaqja e Paris Saint-Germain F.C.
*Désiré Doué te Federata Franceze e Futbollit
*Désiré Doué – Rekordi në kompeticionet e UEFA-s